Obecné zastupiteľstvo v Zubrohlave na základe § 11 ods. 4 písm. a) zákona SNR č. 369/1990 Zb. o obecnom zriadení v znení neskorších predpisov a s použitím § 6, § 6a, § 7a, § 9, § 9a a § 10 zákona SNR č. 138/1991 Zb. o majetku obcí v znení neskorších predpisov

**v y d á v a**

**ZÁSADY HOSPODÁRENIA**

**A NAKLADANIA S MAJETKOM OBCE ZUBROHLAVA**

**A S MAJETKOM ŠTÁTU, KTORÝ OBEC UŽÍVA**

§ 1

**Úvodné ustanovenia**

1. Obec Zubrohlava (ďalej len „obec“) je územný samosprávny a správny celok Slovenskej republiky, je právnickou osobou, ktorá za podmienok stanovených zákonmi a podľa týchto zásad samostatne hospodári s vlastným majetkom a s vlastnými príjmami.
2. Tieto zásady sa vzťahujú na majetok, ktorý je vo vlastníctve obce, a aj na majetok, ktorý je v spoluvlastníctve obce a iného subjektu a upravujú najmä:
	1. obsahové vymedzenie majetku obce,
	2. vymedzenie kompetencií starostu obce a obecného zastupiteľstva pri hospodárení s majetkom obce,
	3. nadobúdanie a prevody vlastníctva obce,
	4. nájom majetku obce,
	5. výpožička majetku obce,
	6. správa majetku obce (práva a povinnosti rozpočtových a príspevkových organizácií obce pri správe majetku obce, postup prenechávania majetku do správy, podmienky odňatia majetku organizáciám, ktoré obec zriadila, podmienky zverenia ďalšieho majetku do správy správcovi, ktoré úkony správcu podliehajú schváleniu orgánmi obce),
	7. pohľadávky a iné majetkové práva obce,
	8. nakladanie s cennými papiermi a aukčný predaj vecí,
3. vklady majetku obce do majetku zakladaných alebo existujúcich obchodných spoločností,
4. dôvody pre trvalé alebo dočasné upustenie od vymáhania majetkových práv obce,
5. nakladanie s majetkom štátu, ktorý obec užíva.
6. Tieto zásady sú záväzné pre všetky orgány obce, zamestnancov obce, rozpočtové a príspevkové organizácie, ktoré spravujú majetok obce a ich zamestnancov ako aj subjekty nakladajúce s majetkom obce.
7. Osobitné právne predpisy v oblasti štátnej pomoci nie sú týmito zásadami dotknuté.

Prvá hlava

**MAJETOK OBCE**

**§ 2**

**Úvodné ustanovenia**

1. Majetok obce tvoria nehnuteľné veci a hnuteľné veci vrátane finančných prostriedkov, ako aj pohľadávky a iné majetkové práva, ktoré sú vo vlastníctve obce podľa zák. SNR č. 138/1991 Zb. o majetku obcí v znení neskorších právnych predpisov alebo ktoré obec nadobudne do svojho vlastníctva prechodom z majetku Slovenskej republiky na základe zákona alebo vlastnou činnosťou.
2. Majetok obce možno použiť na účely uvedené v § 8 ods. 4 zákona SNR č. 369/1990 Zb. o obecnom zriadení v znení neskorších predpisov – t. j. na verejné účely, podnikateľskú činnosť a na výkon samosprávy obce.
3. Majetok obce sa má zveľaďovať a zhodnocovať a vo svojej celkovej hodnote zásadne nezmenšený zachovať.
4. Darovanie nehnuteľného majetku je neprípustné, ak osobitný predpis neustanovuje inak.
5. Správa a údržba majetku obce je povinnosťou obce a je financovaná z rozpočtu obce.
6. Obec môže zveriť svoj majetok do správy len svojim rozpočtovým alebo príspevkovým organizáciám.
7. Majetok obce možno tiež za podmienok určených týmito zásadami:
	1. dať do prenájmu – a to jednotlivo alebo aj celý súbor vecí,
	2. dať do výpožičky – bezodplatne poskytnúť určitým subjektom na plnenie úloh

– nesmie to však odporovať cieľom a záujmom obce,

* 1. vložiť ako majetkový vklad do základného imania obchodnej spoločnosti alebo z neho založiť právnickú osobu podľa osobitného zákona napr. podľa zákona č. 213/1997 Z. z. o neziskových organizáciách poskytujúcich všeobecne prospešné služby v znení neskorších predpisov.
1. Na údržbu, zveľaďovanie a rozmnožovanie majetku obce možno zorganizovať obecnú zbierku. Pritom musí byť rešpektovaná platná právna úprava.
2. Obec je povinná v prípadoch určených platnou právnou úpravou zachovať účelové určenie majetku obce.
3. Na majetok vo vlastníctve obce, ktorý obec nadobudla podľa § 2b ods. 1 a § 2c zákona SNR č. 138/1991 Zb. a ktorý ku dňu prechodu majetku Slovenskej republiky na obec slúži na výchovno-vzdelávací proces v oblasti vzdelávania a výchovy a činnosti s nimi bezprostredne súvisiace a na zabezpečenie sociálnej pomoci a zdravotnej starostlivosti, nemožno zriadiť záložné právo ani zabezpečovací prevod práva, uskutočniť výkon rozhodnutia, konkurzné konanie a vyrovnacie konanie podľa osobitných zákonov.
4. Obec môže uzatvárať tiež osobitné zmluvy s obchodnými spoločnosťami, ktoré zabezpečia hospodárne a efektívne nakladanie s majetkom obce.
5. Orgány obce, správca majetku obce a subjekty s majetkovou účasťou obce sú povinné najmä:
* zisťovať a zaevidovať majetok obce,
* oceniť majetok obce,
* udržiavať a užívať majetok obce,
* chrániť majetok pred poškodením, a zničením, stratou alebo zneužitím,
* viesť majetok v predpísanej evidencii,
* používať všetky právne prostriedky na ochranu majetku obce.

§ 3

**Prebytočný a neupotrebiteľný majetok obce**

1. Prebytočným je majetok obce, ktorý obec prostredníctvom svojich orgánov a správcov trvale nepoužíva na plnenie svojich úloh.
2. Prebytočný majetok môže obec odpredať alebo dať do nájmu alebo výnimočne aj výpožičky iným právnickým osobám.
3. Neupotrebiteľným je majetok obce, ktorý pre svoje úplné opotrebovanie, poškodenie, zastaranosť, alebo nehospodárnosť nemôže už slúžiť svojmu pôvodnému účelu.
4. O prebytočnosti nehnuteľnej veci rozhoduje vždy obecné zastupiteľstvo.
5. Obec alebo správcovia majetku obce môžu na základe návrhu vyraďovacej komisie prebytočný alebo neupotrebiteľný hnuteľný majetok vyradiť a následne zlikvidovať/ odpredať, zošrotovať/. Pokiaľ zostatková cena hnuteľnej veci presahuje 3.500 eur, rozhoduje o prebytočnosti alebo neupotrebiteľnosti obecné zastupiteľstvo. Pokiaľ zostatková cena hnuteľnej veci nepresahuje 3.500 eur má toto oprávnenie týmito Zásadami poverený zamestnanec obce, t. j. zamestnanec obce zodpovedný za vedenie účtovníctva a majetku obce. Vyraďovacia komisia je 3-členná. Komisiu vymenúva starosta obce z členov OZ Zubrohlava.

Druhá hlava

**VYMEDZENIE KOMPETENCIÍ STAROSTU OBCE A OBECNÉHO ZASTUPITEĽSTVA OBCE**

**§ 4**

1. Pri hospodárení a nakladaní s majetkom obce delí sa právomoc medzi obec a správcu majetku obce. V rámci obce sa delí právomoc medzi obec a správcu majetku obce. V rámci obce sa delí právomoc medzi obecné zastupiteľstvo obce, starostu obce a zamestnanca obce.
2. Oprávnenia a povinnosti správcu upravuje tretia hlava týchto zásad.
3. Obecné zastupiteľstvo schvaľuje vždy:
	1. všetky zmluvné prevody nehnuteľného majetku (t. j. nadobúdanie a predaj), pokiaľ osobitný zákon neurčí inak,
	2. zmluvné prevody hnuteľného majetku, ktorej zostatková cena je 3.500 eur a viac,
	3. všetky zmluvy o prevode správy a zmluvy o zámene správy medzi správcami majetku obce týkajúce sa nehnuteľného majetku,
	4. zmluvy o prevode správy a zmluvy a zámene správy medzi správcami majetku obce týkajúce sa hnuteľného majetku nad hodnotu 3.500 eur,
	5. aukčný predaj vecí podľa osobitných predpisov,
	6. združovanie finančných prostriedkov v združeniach a zriadenie spoločného regionálneho alebo záujmového fondu,
	7. o vklade nehnuteľného majetku obce do obchodnej spoločnosti alebo o jeho použití na založenie inej právnickej osoby,
	8. o vklade hnuteľného majetku obce nad hodnotu 3.500 eur do majetku zakladaných alebo existujúcich obchodných spoločností a iných právnických osôb s majetkovou účasťou obce,
	9. rozhoduje o zmene účelového určenia majetku, ktorý nadobudla podľa § 2b ods. 1 a

§ 2c zákona č. 138/1991 Zb. a ktorý ku dňu prechodu majetku Slovenskej republiky na obec slúži na výchovno-vzdelávací proces v oblasti vzdelávania a výchovy a činnosti s nimi bezprostredne súvisiace a na zabezpečenie sociálnej pomoci a zdravotnej starostlivosti,

* 1. o prebytočnosti nehnuteľnej veci, ktorú nadobudla podľa § 2b ods. 1 a § 2c zákona č. 138/1991 Zb. a ktorá ku dňu prechodu majetku Slovenskej republiky na obec slúži na výchovno-vzdelávací proces v oblasti vzdelávania a výchovy a činnosti s nimi bezprostredne súvisiace a na zabezpečenie sociálnej pomoci a zdravotnej starostlivosti,
	2. o prebytočnosti alebo neupotrebiteľnosti hnuteľnej veci, ak jej zostatková cena je vyššia ako 3.500 eur, ktorú nadobudla a ktorá ku dňu prechodu majetku Slovenskej republiky na obec slúži na výchovno-vzdelávací proces v oblasti vzdelávania a výchovy a činnosti s nimi bezprostredne súvisiace a na zabezpečenie sociálnej pomoci a zdravotnej starostlivosti,
	3. nakladaní s majetkovými právami obce nad hodnotu 3.500 eur,
	4. prenechanie majetku obce a majetku štátu zvereného obci do užívania iným fyzickým alebo právnickým osobám v prípadoch určených týmito zásadami,
	5. uzatvorenie záväzku presahujúceho rámec finančných zdrojov subjektov s majetkovou účasťou obce,
	6. uzavretie záväzku rozpočtovou alebo príspevkovou organizáciou obce nad sumu 3.500 eur,
	7. v ďalších prípadoch určených týmito zásadami.
1. Obecné zastupiteľstvo nie je oprávnené rozhodovať v bežných veciach.
2. Starosta obce je štatutárnym orgánom obce.
3. Starosta obce rozhoduje v tých prípadoch, keď nie je daná rozhodovacia právomoc obecného zastupiteľstva, resp. zamestnanca obce.
4. Starosta rozhoduje o prebytočnosti alebo o neupotrebiteľnosti hnuteľnej veci pri zostatkovej cene nižšej ako 3.500 eur, ktorú obec nadobudla podľa § 2b ods. 1 a § 2c zákona č. 138/1991 Zb. a ktorá ku dňu prechodu majetku Slovenskej republiky na obec slúži na výchovno-vzdelávací proces v oblasti vzdelávania a výchovy a činnosti s nimi bezprostredne súvisiace a na zabezpečenie sociálnej pomoci a zdravotnej starostlivosti.

Tretia hlava

**VYMEDZENIE KOMPETENCIÍ SPRÁVCU MAJETKU OBCE**

**§ 5**

1. Obec hospodári so svojím majetkom samostatne alebo prostredníctvom správcu majetku obce (ďalej len „správca“), ktorým je aj jej rozpočtová organizácia alebo príspevková organizácia zriadená podľa osobitného predpisu.
2. Obsahom správy majetku obce je súhrn oprávnení a povinností správcov k tej časti majetku, ktorú im obec zverila do správy alebo ktorú správca nadobudol vlastnou činnosťou.
3. Správca je oprávnený a povinný majetok obce držať, užívať na plnenie úloh v rámci predmetu činnosti alebo v súvislosti s ním, brať z neho úžitky a nakladať s ním v súlade s právnymi predpismi a týmito zásadami.
4. Správca majetku, ktorému bol majetok obce zverený do správy je povinný s ním hospodáriť v prospech rozvoja obce, jeho občanov a ochrany a tvorby životného prostredia.
5. Správca majetku pri nakladaní s majetkom obce nie je oprávnený majetok obce scudziť, zaťažiť, dať do zálohu, poskytnúť ako zabezpečovací inštitút k svojmu záväzku.
6. Správca majetku obce nemôže nadobudnúť majetok do svojho vlastníctva. Majetok, ktorý správca nadobúda je vlastníctvom obce.
7. Správca majetku vykonáva právne úkony pri správe majetku obce v mene obce. Správca majetku koná v mene obce pred súdmi a inými orgánmi vo veciach týkajúcich sa majetku obce, ktorý spravuje. Nedodržanie písomnej formy právnych úkonov pri nakladaní s majetkom obce spôsobuje ich neplatnosť.
8. Správa majetku vzniká
	1. zverením majetku obce do správy správcu,
	2. prevodom správy majetku obce,
	3. nadobudnutím majetku do vlastníctva obce vlastnou činnosťou správcu.
9. Majetok obce zverený do správy určí obec pri zriadení správcu v zriaďovacej listine. Zriaďovateľ odovzdá zverený majetok správcovi protokolom o odovzdaní a prevzatí majetku obce. Obec môže za nasledovných podmienok zveriť správcovi do správy ďalší majetok obce:
	1. ak ide o majetok obce ktorý sa stane pre obec prebytočný alebo neupotrebiteľný,
	2. ak je to v záujme lepšieho využitia tohto majetku.
10. Obec môže za nasledovných podmienok odňať správu majetku obce:
	1. ak si správca neplní svoje povinnosti (najmä ak správca nevedie majetok obce v účtovníctve, nenakladá s majetkom hospodárne, efektívne, účelne alebo účinne),
	2. ak ide o majetok obce, ktorý sa stane pre správcu prebytočný alebo neupotrebiteľný,
	3. ak je to v záujme lepšieho využitia tohto majetku.
11. Odovzdanie majetku do správy podlieha vždy schváleniu nadpolovičnou väčšinou prítomných poslancov obecného zastupiteľstva a pri odovzdávaní nehnuteľného majetku podlieha aj zápisu do katastra nehnuteľností.
12. Správcovia majetku obce môžu uzatvárať zmluvy o prevode správy. Pre platnosť tejto zmluvy je nevyhnutné, aby danú zmluvu o prevode správy pred jej uzavretím správcami schválilo obecné zastupiteľstvo a to nadpolovičnou väčšinou prítomných poslancov obecného zastupiteľstva. Zmluva o prevode správy musí mať písomnú formu a musí obsahovať náležitostí ustanovené právnymi predpismi najmä, identifikáciu pôvodného správcu, identifikáciu budúceho správcu, určenie predmetu prevodu, účel jeho využitia, deň prevodu a dohodnutú cenu, ak je prevod odplatný.
13. Správcovia majetku obce môžu uzatvárať zmluvy o zámene správy. Pre platnosť tejto zmluvy je nevyhnutné, aby danú zmluvu o zámene správy pred jej uzavretím správcami schválilo obecné zastupiteľstvo a to nadpolovičnou väčšinou prítomných poslancov obecného zastupiteľstva. Zmluva o zámene správy musí mať písomnú formu a musí obsahovať náležitosti ustanovené právnymi predpismi najmä, identifikáciu správcov, určenie predmetu zámeny, účel jeho využitia, deň zámeny a prípadne aj cenu, ak nie sú predmety zámeny rovnocenné.
14. Správcovia majetku obce sú povinní tento majetok udržiavať, chrániť, zhodnocovať a viesť zverený majetok v predpísanej evidencii.
15. Správcovia majetku sú povinní predkladať správu o hospodárení s týmto majetkom obecnému zastupiteľstvu jedenkrát polročne, resp. v termínoch určenom obecným zastupiteľstvom.
16. Správcovia majetku obce sú povinní raz ročne vykonávať inventarizáciu zvereného majetku.
17. Výsledok tejto inventarizácie overuje hlavný kontrolór obce a o výsledku predloží písomnú správu obecnému zastupiteľstvu.

Štvrtá hlava

**NADOBÚDANIE A PREVODY VLASTNÍCTVA OBCE**

**§ 6**

**Nadobúdanie vecí do vlastníctva obce**

1. Obec môže nadobúdať hnuteľné veci a nehnuteľné veci, vrátane finančných prostriedkov ako aj pohľadávky a iné majetkové práva od fyzických osôb, právnických osôb a štátu odplatne, alebo bezodplatne. Obec postupuje pri obstarávaní majetku – tovarov podľa zákona č. 25/2006 Z. z. o verejnom obstarávaní v znení neskorších predpisov a podľa ďalších osobitných predpisov.
2. Obec nadobúda hnuteľné veci a nehnuteľné veci, vrátane finančných prostriedkov ako aj pohľadávky a iné majetkové práva na základe právnych úkonov, na základe rozhodnutia orgánu verejnej moci, na základe zákona alebo na základe iných právnych skutočností.
3. Nadobúdanie vlastníctva nehnuteľného majetku podlieha vždy schváleniu obecným zastupiteľstvom. Schváleniu obecným zastupiteľstvom podlieha aj nadobúdanie hnuteľných vecí nad hodnotu 3.500 eur.
4. V ostatných prípadoch rozhoduje starosta obce.
5. Obec môže nadobudnúť veci bezodplatne – darovaním a dedením. Aj v týchto prípadoch sa musí použiť ust. § 6 ods. 3 týchto zásad, t. j. pri nadobúdaní nehnuteľného majetku bez ohľadu na jeho hodnotu a pri nadobúdaní hnuteľného majetku nad hodnotu 3.500 eur je nevyhnutné schválenie obecným zastupiteľstvom.
6. Obec nadobúda majetok tiež:
	* podnikateľskou činnosťou,
	* investorskou činnosťou (stavbou objektov a budov),
	* v súlade so zmluvou v prípadoch združenia prostriedkov s inými právnickými alebo fyzickými osobami.
7. Obec nadobúda majetok aj prostredníctvom správcu, ktorým je príspevková alebo rozpočtová organizácia, ktorej zriaďovateľom je obec.

§ 7

**Prevod vlastníctva vecí z majetku obce**

1. Rozhodnutie o prevode nehnuteľného majetku obce na iný subjekt podlieha vždy schváleniu obecným zastupiteľstvom obce, ak osobitné zákony neustanovujú inak.
2. Ak sa prevádza spoluvlastnícky podiel k nehnuteľnosti, ponúkne sa tento podiel ostatným spoluvlastníkom.
3. Rozhodnutie o prevode hnuteľného majetku obce na iný subjekt podlieha vždy schváleniu obecným zastupiteľstvom, ak hodnota hnuteľného majetku presahuje sumu 3.500 eur. V ostatných prípadoch rozhoduje starosta obce.
4. Obec nebude postupovať pri prevode svojho majetku na iný subjekt ani verejnou obchodnou súťažou ani dobrovoľnou dražbou ani priamym predajom ak ide o prevod majetku obce a to v týchto prípadoch:
	1. bytu alebo pozemku podľa zákona č. 182/1993 Z. z.,
	2. pozemku zastavaného stavbou vo vlastníctve nadobúdateľa vrátane priľahlej plochy, ktorá svojím umiestnením a využitím tvorí neoddeliteľný celok so stavbou,
	3. podielu majetku obce, ktorým sa realizuje zákonné predkupné právo,
	4. hnuteľnej veci, ktorej zostatková cena je nižšia ako 3.500 eur,
	5. **v prípadoch hodných osobitného zreteľa, o ktorých obecné zastupiteľstvo rozhodne trojpätinovou väčšinou všetkých poslancov**.
5. Prípady hodné osobitného zreteľa musia byť vždy špecifikované v uznesení obecného zastupiteľstva o schválení konkrétneho zmluvného prevodu. Zámer previesť majetok týmto spôsobom je obec povinná zverejniť najmenej 15 dní pred schvaľovaním prevodu obecným zastupiteľstvom na svojej úradnej tabuli a na svojej internetovej stránke, ak ju má obec zriadenú, pričom tento zámer musí byť zverejnený počas celej tejto doby.

§ 8

**Postup pri prevodoch podliehajúcich schváleniu obecným zastupiteľstvom**

1. Návrh na schválenie zámeru predať veci z majetku obce v prípadoch podliehajúcich schváleniu obecným zastupiteľstvom sa podáva obecnému zastupiteľstvu, pričom je potrebné vymedziť a presne identifikovať vec, ktorá sa má predať (u nehnuteľností – listom vlastníctva, a u hnuteľných vecí jej opisom).
2. Zámer predať vec z majetku obce schvaľuje obecné zastupiteľstvo na svojom zasadnutí uznesením.
3. Obecné zastupiteľstvo môže okrem prípadov špecifikovaných v § 7 ods. 4 týchto Zásad hospodárenia a nakladania s majetkom obce schváliť len jeden z nasledovných spôsobov predaja vecí z majetku obce:
	* na základe výsledkov obchodnej verejnej súťaže podľa ust. § 281 a nasl.

Obchodného zákonníka a

* + na základe dobrovoľnej dražby podľa zákona č. 527/2002 Z. z. o dobrovoľných dražbách v znení neskorších predpisov,
	+ priamy predaj, najmenej za cenu vo výške všeobecnej hodnoty majetku stanovenej podľa vyhlášky MS SR 492/2004 Z. z. o stanovení všeobecnej hodnoty majetku v znení neskorších právnych predpisov, ak všeobecná hodnota veci stanovená znaleckým posudkom sa rovná alebo je menej ako 40.000 eur.

§ 9

**Obchodná verejná súťaž**

1. V prípade predaja majetku obce prostredníctvom obchodnej verejnej súťaže sa postupuje podľa zákona SNR č. 138/1991 Zb. o majetku obcí v znení neskorších predpisov s použitím ust. § 281 a nasl. Obchodného zákonníka, podľa týchto zásad a podľa podmienok verejnej obchodnej súťaže.
2. Návrh na predaj majetku obce obchodnou verejnou súťažou sa podáva obecnému zastupiteľstvu a obsahuje:
	* presnú identifikáciu veci,
	* cenu určenú znaleckým posudkom,
	* návrh znenia kúpnopredajnej zmluvy,
	* podmienky verejnej obchodnej súťaže.
3. Ak obecné zastupiteľstvo na svojom zasadnutí uznesením schváli všetky predpoklady pre predaj majetku na základe verejnej obchodnej súťaže (t. j. zámer predať vec z majetku obce na základe verejnej obchodnej súťaže, podmienky verejnej obchodnej súťaže, návrh znenia kúpnej zmluvy), obecný úrad zabezpečí do 15 pracovných dní odo schválenia zámeru a spôsobu predaja:
	* oznámenie o zámere predať vec z majetku obce na základe verejnej obchodnej súťaže a zverejnenie schválených podmienok obchodnej verejnej súťaže (minimálne

na 15 dní pred uzávierkou podávania návrhov do obchodnej verejnej súťaže) na úradnej tabuli obce a na internetovej stránke obce,

* + oznámenie zámeru predať vec z majetku obce formou verejnej obchodnej súťaže v regionálnej tlači spolu s uvedením miesta, kde sú zverejnené podmienky tejto súťaže.
1. Obecný úrad umožní vykonať obhliadku nehnuteľnosti / hnuteľnej veci a nazretie do znaleckého posudku.
2. Obecný úrad je povinný vykonať zapisovanie poradia jednotlivých návrhov tak ako priebežne dochádzali v tomto rozsahu: (Prijaté, poradie návrhu, dátum, čas, miesto prijatia návrhu a podpis starostu obce/štatutárneho orgánu resp. povereného pracovníka).
3. Starosta obce je povinný v súlade s podmienkami verejnej obchodnej súťaže zvolať zasadnutie obecného zastupiteľstva a obecné zastupiteľstvo je povinné na takto zvolanom obecnom zastupiteľstve vyhodnotiť jednotlivé ponuky.
4. Pred samotným vyhodnotením predložených návrhov je potrebné, aby osoby, ktoré majú na veci osobný záujem a sú verejnými činiteľmi urobili oznámenie o osobnom záujme na veci (kúpe nehnuteľností/hnuteľnej veci) a to na základe ústavného zákona č. 357/2004 Z. z. o ochrane verejného záujmu pri výkone verených funkcionárov v znení neskorších predpisov.
5. Obecné zastupiteľstvo na svojom zasadnutí skontroluje neporušenosť obálok, vykoná otváranie obálok a následne skontroluje či jednotlivé návrhy majú predpísané náležitosti a v prípade neúplnosti takého návrhy z posudzovania vylúči. Pri posudzovaní jednotlivých návrhov im priradí poradie podľa najvhodnejšej ponuky. Najvhodnejšej ponuke pridelí poradie č. 1 a schváli predaj veci z majetku obce navrhovateľovi umiestnenému pod poradovým číslom 1. Obecné zastupiteľstvo rozhodne, že ponuky s poradím 2. a vyšším odmieta.
6. Obecný úrad zabezpečí bezodkladne informovanie účastníkov súťaže o výsledku súťaže a o ich umiestnení z hľadiska poradia. Víťaza súťaže informuje o tom, že jeho návrh bol vyhodnotený ako najvhodnejší a vyzve ho k uzavretiu kúpnej zmluvy.

(7) Starosta obce uzatvorí s víťazom súťaže kúpnu zmluvu v lehote do 15 pracovných dní od schválenia predaja majetku obce obecným zastupiteľstvom.

§ 10

**Dobrovoľná dražba**

1. V prípade predaja majetku obce prostredníctvom dobrovoľnej dražby sa postupuje podľa zákona SNR č. 138/1991 Zb. o majetku obcí v znení neskorších predpisov s použitím zákona č. 527/2002 Z. z. o dobrovoľných dražbách a o doplnení zákona Slovenskej národnej rady č. 323/1992 Zb. o notároch a notárskej činnosti (Notársky poriadok) v znení neskorších predpisov a podľa týchto zásad.
2. V prípade, že obecné zastupiteľstvo rozhodne o zámere predať vec z majetku obce a o spôsobe jeho predaja dobrovoľnou dražbou, starosta obce je oprávnený poveriť vykonaním dobrovoľnej dražby subjekt, ktorý túto činnosť vykonáva ako svoj predmet podnikania za podmienky, že náklady na dobrovoľnú dražbu a odmena pre subjekt, ktorý túto činnosť vykonáva ako svoj predmet podnikania nepresiahnu 5 % z hodnoty predávanej veci určenej znaleckým posudkom. V ostatných prípadoch rozhoduje o poverení na vykonanie dobrovoľnej dražby obecné zastupiteľstvo.
3. V prípade predaja majetku obce dobrovoľnou dražbou, ktorú nevykoná subjekt, ktorý túto činnosť vykonáva ako svoj predmet podnikania je subjekt, ktorý predáva majetok obce povinný postupovať podľa nižšie uvedeného postupu.
4. Subjekt, ktorý predáva majetok obce musí predávanú vec vymedziť a presne identifikovať, (u nehnuteľnosti – listom vlastníctva, ktorá sa má predať a u hnuteľných vecí jej opisom). Subjekt, ktorý predáva majetok obce je povinný skúmať, či na danú nehnuteľnosť / hnuteľnú vec nie je potrebné uplatniť osobitný postup upravený osobitným zákonom, napr. zákonom č. 49/2002 Z z. o ochrane pamiatkového fondu v znení neskorších predpisov.
5. Subjekt, ktorý predáva majetok obce je povinný ohodnotiť/oceniť nehnuteľnosť alebo hnuteľnú vec znaleckým posudkom. Znalecký posudok na predmet dražby nesmie byť v deň konania dražby starší ako 6 mesiacov. (podľa ust. § 12 ods. 1 zákona č. 527/2002 Z. z.).
6. Subjekt, ktorý predáva majetok obce predkladá návrh na predaj majetku obce za cenu minimálne určenú na základe znaleckého posudku a návrh na predaj majetku obce prostredníctvom dobrovoľnej dražby na schválenie obecnému zastupiteľstvu obce.
7. Obecné zastupiteľstvo schváli/neschváli návrh na predaj majetku obce za cenu minimálne určenú na základe znaleckého posudku a schváli predaj majetku obce prostredníctvom dobrovoľnej dražby podľa zákona č. 527/2002 Z. z.
8. Ak obecné zastupiteľstvo schváli predaj majetku obce prostredníctvom dobrovoľnej dražby, obecné zastupiteľstvo poverí obecný úrad:
	* aby zverejnil zámer predať zhora uvedený majetok formou dobrovoľnej dražby v regionálnej tlači spolu s uvedením miesta, kde sú zverejnené podmienky tejto dobrovoľnej dražby,
	* aby zabezpečil vyhlásenie dobrovoľnej dražby a zverejnenie podmienok dobrovoľnej dražby na úradnej tabuli obce Zubrohlava a oznámením na internetovej stránke obce.
9. Oznámenie o dražbe musí obsahovať náležitosti: miesto, dátum, čas konania dobrovoľnej dražby, minimálna cena/najnižšie podanie – cena stanovená znaleckým posudkom, spôsob úhrady ceny, podmienky predaja predmetu dražby, minimálne prihodenie, termín vykonania obhliadky predmetu dražby, výšku dražobnej zábezpeky a spôsob jej zloženia u dražiteľa a pod.). Oznámenie o dražbe je obec povinná doručiť aj príslušnému notárovi, ktorý bude osvedčovať priebeh dražby.
10. Subjekt, ktorý predáva majetok obce je povinný umiestniť na predmet dražby označenie podľa prílohy č. 1 k zákonu č. 527/2002 Z. z. (10 cm širokú pásku s textom DRAŽBA) a priložiť oznámenie o dražbe.
11. Subjekt, ktorý predáva majetok obce je povinný umožniť vykonanie obhliadky predmetu dražby účastníkom dražby. Podľa druhu predávanej veci subjekt, ktorý predáva majetok obce zabezpečí vykonanie obhliadky predmetu dražby – u nehnuteľnosti alebo u veci, ktorá presahuje hodnotu 16.500 eur v najmenej dvoch termínoch, ktoré nemôžu byť určené v rovnaký deň.
12. Subjekt, ktorý predáva majetok obce vykoná dražbu.
13. Po vykonaní dražby vyhotovuje subjekt, ktorý predáva majetok obce zápisnicu o vykonaní dražby, ak sa priebeh dražby neosvedčuje notárskou zápisnicou.

§ 11

**Priamy predaj**

1. V prípadoch predaja veci z majetku obce prostredníctvom priameho predaja je obec povinná postupovať podľa zákona SNR č. 138/1991 Zb. o majetku obcí v znení neskorších predpisov a podľa týchto zásad.
2. Obec nemôže previesť majetok obce priamym predajom, ak všeobecná hodnota majetku stanovená podľa znaleckého posudku presiahne 40.000 eur.
3. Obec musí prevádzanú vec vymedziť a presne identifikovať, (u nehnuteľnosti – listom vlastníctva, ktorá sa má predať a u hnuteľných vecí jej opisom) tak aby nebola zameniteľná

s inou vecou. Subjekt, ktorý prevádza majetok obce je povinný skúmať, či na danú nehnuteľnosť/hnuteľnú vec nie je potrebné uplatniť osobitný postup upravený osobitným zákonom, napr. zákonom č. 49/2002 Z z. o ochrane pamiatkového fondu v znení neskorších predpisov.

1. Obec je povinná ohodnotiť/oceniť nehnuteľnosť alebo hnuteľnú vec podľa znaleckého posudku. Znalecký posudok na majetok obce, ktorý sa má previesť nesmie byť v deň schválenia prevodu obecným zastupiteľstvom starší ako 6 mesiacov.
2. Obec musí previesť vlastníctvo svojho majetku priamym predajom najmenej za cenu vo výške všeobecnej hodnoty majetku stanovenej podľa vyhlášky MS SR č. 492/2004 Z. z. v platnom znení.
3. Návrh na predaj majetku obce minimálne za cenu určenú na základe znaleckého posudku, prípadne navýšenú o cenu znaleckého posudku, geometrického plánu a poplatkov katastra a pod. prostredníctvom priameho predaja sa predkladá na schválenie obecnému zastupiteľstvu.
4. Obec, ktorá prevádza majetok obce nemôže previesť vlastníctvo majetku obce priamym predajom na fyzickú osobu, ktorá je v tejto obci
	* starostom obce,
	* poslancom obecného zastupiteľstva,
	* štatutárnym orgánom alebo členom štatutárneho orgánu právnickej osoby zriadenej alebo založenej obcou,
	* prednostom obecného úradu,
	* zamestnancom obce,
	* hlavným kontrolórom obce,
	* blízkou osobou osôb uvedených v tomto odseku zásad (blízka osoba je osoba vymedzená v ust. § 116 Občianskeho zákonníka).
5. Obec nemôže previesť vlastníctvo svojho majetku priamym predajom na právnickú osobu, v ktorej je zakladateľom, vlastníkom obchodného podielu, štatutárnym orgánom alebo členom štatutárneho orgánu, členom riadiaceho, výkonného alebo dozorného orgánu je osoba uvedená v odseku 6; to neplatí, ak ide o právnickú osobu, ktorej zakladateľom je obec alebo v ktorej má obec obchodný podiel.
6. Obecné zastupiteľstvo po tom, čo schváli spôsob prevodu majetku priamym predajom poverí obecný úrad, aby zabezpečil oznámenie o priamom predaji majetku obce prostredníctvom internetu – oznámením na internetovej stránke obce na úradnej tabuli obce a oznámením v regionálnej tlači. Obec zverejní svoj zámer predať svoj majetok priamym predajom najmenej na 15 dní. Obecné zastupiteľstvo stanoví lehotu na predkladanie cenových ponúk pre záujemcov o kúpu majetku obce.
7. Obecné zastupiteľstvo posúdi cenové ponuky a rozhodne o schválení predaja majetku obce minimálne za cenu stanovenú v znaleckom posudku podľa doručených cenových ponúk a poverí starostu obce uzatvoriť kúpnu zmluvu s vybratým záujemcom.

Piata hlava

**NÁJOM MAJETKU OBCE**

**§ 12**

1. Obec a správca majetku obce môže veci, ktoré dočasne nepotrebuje na plnenie svojich úloh (neupotrebiteľný a prebytočný majetok) prenechať zmluvou na dočasné užívanie inej právnickej alebo fyzickej osobe a to zásadne odplatne.
2. Prenechávať majetok obce na dočasné užívanie je možné aj v prípadoch, keď je to pre obec ekonomicky výhodné.
3. Obec a správca majetku obce je povinný pri prenechávaní majetku do nájmu postupovať podľa ust. § 9a ods. 9 zákona č. 138/1991 Zb. o majetku obcí a aj podľa týchto zásad. Majetok obce možno prenajať len na určený čas a na základe písomnej nájomnej zmluvy. Nájomná zmluva na nehnuteľný majetok môže byť uzavretá len za splnenia nasledovných podmienok:
	* ide o aspoň dočasne neupotrebiteľný majetok obce
	* ide o prebytočný majetok obce
	* jeho použitie je viazané na podnikateľské i nepodnikateľské účely
	* zmluva môže byť uzavretá maximálne na dobu 10 rokov, všetky prípady nad 3 roky schvaľuje obecné zastupiteľstvo
	* výpovedná lehota musí byť vždy minimálne 3 mesačná
	* podmienkou je dojednanie primeranej zmluvnej pokuty v prípade neplnenia si dohodnutých zmluvných podmienok
	* prenájom nesmie odporovať cieľom a záujmom obce
	* nájomné musí byť uhrádzané vopred na účet obce
	* nájomná zmluva musí obsahovať ustanovenia o zložení finančnej zábezpeky na plnenia minimálne v rozsahu dvoch mesačných splátok.
4. Obec stanovuje nasledovné minimálne štandardy prenájmu majetku obce:
	* cena nájmu pre právnické alebo fyzické osoby sa realizuje zásadne za cenu obvyklú na miestnom relevantnom trhu,
	* cena nájmu môže byť rozdelená na dlhšie obdobie a splácaná v závislosti od požiadaviek obce,
	* náklady na bežnú údržbu a bežné opravy si musí znášať každý nájomca samostatne,
	* obec môže kompenzovať nájomné len v tom prípade, ak ide o náklady na rekonštrukciu a modernizáciu v súlade s rozhodnutiami príslušných orgánov obce – takéto náklady a ich výška musí byť odsúhlasená vopred a v písomnej podobe doručená nájomcovi,
	* potrebu nevyhnutných opráv a údržby musí obec riešiť individuálne
	* v nájomnej zmluve nemožno dohodnúť predkupné právo na kúpu prenajímaných nehnuteľností,
	* stanoviť možnosti zmeny výšky nájomného v prípade zmeny právneho predpisu, v prípade inflácie, alebo devalvácie meny,
	* nepripúšťa sa dať do podnájmu tretej osobe nehnuteľnosti bez súhlasu obecného zastupiteľstva.

Zhora uvedené podmienky sa primerane vzťahujú aj na prenájom hnuteľného majetku obce.

1. Obec a správca majetku obce je povinný poskytnúť majetok obce do nájmu pre fyzické osoby a právnické osoby za cenu za akú sa v tom čase a mieste obvykle prenecháva totožná alebo podobná nehnuteľná vec do nájmu okrem prípadov:
2. hnuteľnej veci vo vlastníctve obce, ktorej zostatková vena je nižšia ako 3.500 eur,
3. nájmu majetku obce, ktorého trvanie s tým istým nájomcom neprekročí 10 dní v kalendárnom mesiaci,
4. v prípadoch hodných osobitného zreteľa, o ktorých obecné zastupiteľstvo rozhodne 3/5 väčšinou všetkých poslancov.
5. V prípade prenájmu hnuteľných vecí je cena určená dohodou zmluvných strán, najmenej za cenu za akú sa v danom mieste a čase totožná alebo porovnateľná hnuteľná vec dáva do nájmu.
6. Obec a subjekt, ktorý má v správe majetok obce, ktorý nie je dočasne potrebný na plnenie úloh (neupotrebiteľný a prebytočný majetok) sa poskytne do užívania inej fyzickej alebo právnickej osoby na základe písomnej zmluvy. Zmluva musí obsahovať najmä identifikáciu zmluvných strán, presnú špecifikáciu majetku obce, spôsob a účel využívania, výšku odplaty za užívanie a podmienky užívania. Zhora uvedené podmienky sa použijú primerane.
7. Prenechávať majetok obce na dočasné užívanie je možné aj v prípadoch, keď je to pre obec ekonomicky výhodné.
8. Uzatváranie týchto zmlúv patrí do rozhodovacej právomoci starostu obce alebo štatutárneho orgánu správcu majetku obce, ak tak ustanovuje zriaďovateľská listina. Štatutárny orgán správcu majetku obce je povinný jeden exemplár nájomnej zmluvy doručiť na Obecný úrad v Zubrohlave.
9. Podnikateľské subjekty a iné subjekty s majetkovou účasťou obce môžu uzatvárať nájomné zmluvy na majetok obce prostredníctvom svojho štatutárneho zástupcu najviac na dobu 5 rokov – pokiaľ ide o zmluvu uzavretú na dobu určitú, prípadne pokiaľ ide o zmluvu uzavretú na dobu neurčitú – musí byť dodržaná zákonom stanovená výpovedná lehota. Zhora uvedené podmienky sa použijú primerane. Zmluvy podliehajú písomnému súhlasu starostu obce. Po uzatvorení nájomnej zmluvy je štatutárny orgán povinný doručiť jeden exemplár nájomnej zmluvy na Obecný úrad v Zubrohlave.

Šiesta hlava

**VÝPOŽIČKA MAJETKU OBCE**

**§ 13**

1. Zmluvu o výpožičke (bezplatnom užívaní) majetku obce je možné uzavrieť výlučne za splnenia nasledovných podmienok:
	* ide o neupotrebiteľný majetok obce,
	* ide o prebytočný majetok obce,
	* jeho použitie je viazané na nepodnikateľské účely,
	* zmluva môže byť uzavretá maximálne na dobu 3 rokov,
	* výpovedná lehota musí byť vždy 30 dňová,
	* podmienkou je dojednanie primeranej zmluvnej pokuty v prípade neplnenia si dohodnutých zmluvných podmienok,
	* bezodplatné poskytnutie nesmie odporovať cieľom a záujmom obce.
2. Zmluvu podpisuje starosta obce v mene obce.

Siedma hlava

**POHĽADÁVKY A INÉ MAJETKOVÉ PRÁVA OBCE DÔVODY PRE TRVALÉ ALEBO DOČASNÉ UPUSTENIE OD VYMÁHANIA MAJETKOVÝCH PRÁV OBCE**

**§ 14**

1. Subjekty, ktoré vykonávajú právo správy a hospodárenia s pohľadávkami a majetkovými právami, sú povinné tieto pohľadávky včas uplatňovať a vymáhať.
2. Zo závažných dôvodov, najmä sociálnych, je možné na žiadosť dlžníka pohľadávku sčasti odpustiť.
3. Dlžníkovi, ak je ním občan, možno povoliť splátky alebo povoliť odklad zaplatenia pohľadávky dlžníkom písomne uznanej, čo do dôvodu a výšky, prípadne priznanej právoplatným rozhodnutím súdu alebo iného orgánu, ak tento bez svojho zavinenia nemôže pohľadávku, alebo splátku zaplatiť v čase splatnosti.
4. Odpustiť pohľadávku nie je prípustné, ak vznikla v súvislosti s úmyselnou trestnou činnosťou.
5. Ak je pohľadávka prechodne nevymožiteľná, sú subjekty oprávnené dočasne upustiť od jej vymáhania, musí a však zabezpečiť, aby sa táto pohľadávka nepremlčala alebo nezanikla. Len čo odpadnú dôvody dočasného upustenia od vymáhania pohľadávky, je subjekt povinný vykonať všetky úkony na jej včasné vymoženie.
6. Starosta môže trvale upustiť od vymáhania pohľadávok do výšky 100 €, ak je to zo všetkých okolností zrejmé, že pohľadávka je nevymožiteľná, príp. jej vymáhanie je neefektívne. V ostatných prípadoch rozhoduje obecné zastupiteľstvo.
7. Proti tomu istému dlžníkovi sa môže od vymáhania pohľadávky toho istého druhu upustiť iba raz v kalendárnom roku.
8. Hospodárenie s pohľadávkami musí mať písomnú formu.
9. Nakladanie s pohľadávkami obce na úseku daní a poplatkov (dane z nehnuteľností, ostatných miestnych daní a miestneho poplatku podľa zák. č. 582/2004 Z. z.) sa riadi dôsledne osobitnou právnou úpravou – zák. SNR č. 511/1992 Zb. o správe daní a poplatkov v znení neskorších predpisov.

Ustanovenie ods. 1 – 8 týchto zásad v týchto prípadoch nemožno použiť.

Ôsma hlava

**NAKLADANIE S CENNÝMI PAPIERMI A AUKCIE**

**§ 15**

1. Cenné papiere, kryté majetkom obce môžu byť vydané len so súhlasom obecného zastupiteľstva a za podmienok dodržania osobitných právnych predpisov (zák. č. 566/2001

Z. z. o cenných papieroch v znení neskorších predpisov a Obchodný zákonník).

1. O majetkovom vstupe do kapitálovej spoločnosti rozhoduje obecné zastupiteľstvo.
2. Emisie cenných papierov a ich výšku vždy schvaľuje obecné zastupiteľstvo.
3. Zároveň sa podporne použijú príslušné ustanovenia týchto zásad.

Deviata hlava

**VKLADY MAJETKU OBCE DO MAJETKU ZAKLADANÝCH ALEBO EXISTUJÚCICH OBCHODNÝCH SPOLOČNOSTÍ**

**§ 16**

1. Obec môže svoj majetok vložiť ako vklad do obchodnej spoločnosti alebo môže zo svojho majetku založiť inú právnickú osobu.
2. Pôsobnosť valného zhromaždenia obchodných spoločností, v ktorých je obec jediných spoločníkom alebo jediným akcionárom sa riadi platnou právnou úpravou. Pôsobnosť valného zhromaždenia vykonáva štatutárny orgán obce – starosta obce.

Desiata hlava

**NAKLADANIE S MAJETKOM ŠTÁTU, KTORÝ OBEC UŽÍVA**

**§ 17**

1. Nakladanie s majetkom štátu, ktorý užíva obec sa riadi platnou právnou úpravou a zmluvnými podmienkami medzi štátom a obcou.
2. V ostatnom sa primerane použijú tieto zásady.

Jedenásta hlava

**SPOLOČNÉ A ZÁVERČNÉ USTANOVENIA**

**§ 18**

1. Evidencia a inventarizácia majetku obce sa vykonáva v súlade s osobitnou právnou úpravou (zák. č. 431/2002 Z. z. o účtovníctve v znení neskorších predpisov).
2. S týmito zásadami musia byť písomne oboznámení všetci zamestnanci obce Zubrohalva, všetci zamestnanci organizácií obce Zubrohlava a všetky obchodné spoločnosti obce Zubrohlava, resp. obchodné spoločnosti s majetkovou účasťou obce Zubrohlava.
3. Starosta obce môže bližšie konkretizovať ustanovenia týchto zásad vo svojich príkazoch, príp. pokynoch.
4. Starosta obce je povinný rokovať so zmluvnými stranami vo vzťahu k už existujúcim zmluvám tak, aby boli rešpektované zhora uvedené schválené zásady. V prípade neochoty, resp. nemožnosti zosúladenia starosta obce predkladá jeden krát ročne návrhy na riešenie situácie.
5. Zmeny a doplnky týchto zásad schvaľuje Obecné zastupiteľstvo v Zubrohlave.
6. Na týchto „Zásadách hospodárenia s majetkom obce Zubrohlava“ sa uznieslo Obecné zastupiteľstvo v Zubrohalve dňa 04.12.2015.
7. Tieto zásady nadobúdajú účinnosť dňom ich schválenia.

V Zubrohalve dňa 04.12.2015

...................................................

 Pavol Bugeľ

starosta obce

Príloha č. 1 – Vzor oznámenia o vyhlásení OVS

Príloha č. 2 – Vzor súťažných podmienok pre OVS

Príloha č. 3 – Vzor záznamu z uzávierky OVS

Príloha č. 4 – Vzor protokolu o vyhodnotení OVS

Príloha č. 5 – Vzor oznámenia o priamom predaji

Príloha č. 6 – Čestné vyhlásenie FO/PO

**Príloha č. 1**

**V Z O R**

**oznámenia o vyhlásení VOS**

Obec Zubrohlava vyhlasuje podľa ust. § 281 až 288 Obchodného zákonníka obchodnú verejnú súťaž

na odkúpenie ................................................. (*identifikova*ť *predmet)*

Znenie súťažných podmienok, vzor súťažného návrhu zmluvy a základnú informáciu o predmete je

možné získať

· *na adrese* : Obec Zubrohlava, Plátennícka 464, 029 43 Zubrohlava

· *alebo na internetovej stránke :* www.zubrohlava.eu

· *e-mailom na adrese* : ocuzubrohlava@stonline.sk

Technické informácie o nehnuteľnosti poskytne pracovník obecného úradu ............................, tel. ......, e-mail :.........................

Prístup k nehnuteľnostiam za účelom obhliadky je možné

dohodnúť s s pracovníkom obecného úradu .........................., tel. ......, e-mail :.........................

Lehota na predkladanie návrhov zmlúv končí dňa ..................., o .................hod.

 starosta obce

**Príloha č. 2**

**V Z O R**

**sú**ť**ažných podmienok pre VOS**

**Obec Zubrohlava**

vyhlasuje podľa ust. § 281 až 288 Obchodného zákonníka

**obchodnú verejnú sú**ť**až**

na odkúpenie ...............................................

s týmito podmienkami :

OBSAH NÁVRHU ZMLUVY, NA KTOROM VYHLASOVATEĽ TRVÁ :

1. predmet návrhu zmluvy bude .........................
2. súťažiaci ponúkne kúpnu cenu, ktorá presiahne ............................
3. súťažiaci prijíma podmienku, že do konca lehoty na podávanie návrhov zloží na účet vyhlasovateľa č.............zábezpeku vo výške .... % z ponúkanej ceny; inak návrh nebude do súťaže zahrnutý
4. súťažiaci zaplatí kúpnu cenu pred podaním zmluvy na vklad v Katastri nehnuteľností, najneskôr do 30 dní od vyhodnotenia súťaže; inak má vyhlasovateľ právo odstúpiť od zmluvy
5. súťažiaci berie na vedomie, že účinky odstúpenia od zmluvy podľa bodov 3. a 4. vyššie nastávajú doručením písomného oznámenia vyhlasovateľa o využití tohto práva. Odstúpením od zmluvy zmluva zaniká.
6. súťažiaci znáša náklady spojené s podaním zmluvy na vklad v Katastri nehnuteľností
7. súťažiaci berie na vedomie, že s prevodom vlastníctva prechádzajú na neho práva a povinnosti z existujúcich nájomných zmlúv, ktoré sa nachádzajú v časti objektu a že ide o nájmy chránené ustanoveniami Obchodného /Občianskeho zákonníka *(ak v predávanom objekte existujú nájomníci*)

OSTATNÉ SÚŤAŽNÉ PODMIENKY :

1. Technické informácie o nehnuteľnosti poskytne pracovník obecného úradu ....................., tel......, prístup k nehnuteľnosti za účelom obhliadky je možné dohodnúť s .........................
2. Návrhy na uzavretie zmluvy podávajte písomne na adresu „Obec Zubrohlava, Plátennícka 464, 029 43 Zubrohlava“ v zalepenej obálke a s výrazným označením „súťaž .........................“. Do zalepenej obálky s návrhom na uzavretie zmluvy vložte list s identifikačnými údajmi o osobe súťažiaceho (pri právnickej osobe : názov, právna forma, sídlo a IČO; pri fyzickej osobe : meno, priezvisko, adresa, rod. č.) Na rovnakej adrese poskytneme záujemcom, ktorí sa zaregistrujú predložením identifikačného dokladu (výpis z obchodného registra, koncesná listina, živnostenský list a pri fyzických osobách občiansky preukaz), na požiadanie vzor súťažného návrhu zmluvy, ktorého obsah stanovuje minimálne náležitosti platného návrhu zmluvy.
3. Lehota na predkladanie návrhov zmlúv končí dňa .....................o ........hod.
4. Výsledok vyhodnotenia súťaž bude oznámený účastníkom písomnou správou odoslanou najneskôr ...........................
5. Návrh zmluvy je už po jeho predložení neodvolateľný.
6. Oprava chýb v predložených návrhoch sa vylučuje.
7. Predložené návrhy možno meniť a dopĺňať len v prípade, ak je nový návrh z pohľadu vyhlasovateľa výhodnejší ako predchádzajúci a len v stanovenej lehote na predkladanie návrhov
8. Vyhlasovateľ si vyhradzuje právo odmietnuť všetky predložené návrhy alebo zrušiť súťaž.

 starosta obce

**Príloha č. 3**

**V Z O R**

**záznamu z uzávierky OVS**

Záznam z uzávierky verejnej obchodnej súťaže

Komisia podpísaných osôb potvrdzuje, že v rámci vyhlásenej obchodnej verejnej súťaže na

................................(identifikovať predmet súťaže)

do konca lehoty na predkladanie návrhov (t.j. dňa.......o.......hod.) doručili vyhlasovateľovi svoje

návrhy títo navrhovatelia :

1. ............................................(identifikačné údaje)

2. ............................................

3. ............................................

Uzávierka bola vykonaná súčasne s uplynutím lehoty na predkladanie návrhov, tento záznam bol

ukončený dňa ..........................o ................hod.

Komisia : ....................................

.....................................

**Príloha č. 4**

**V Z O R**

**protokolu o vyhodnotení OVS**

Protokol o vyhodnotení obchodnej verejnej súťaže na .....................(predmet súťaže)

1. ÚVODNÉ USTANOVENIE

Obec Zubrohlava vyhlásila verejnú obchodnú súťaž s podmienkami uvedenými v prílohe č.1 tohto Protokolu. Súťaž bola zverejnená na úradnej tabuli, na internetovej stránke obce,......... *(periodiká)*

Na posúdenie predložených návrhov zmlúv vymenoval starosta obce Zubrohlava menovacím dekrétom dňa .............. komisiu v zložení .........................

Komisia zasadala k vyhodnoteniu podaných návrhov zmlúv dňa ........o ...hod., oboznámila sa

s pravidlami obchodnej verejnej súťaže podľa § 281 až 288 Obchodného zákonníka, so súťažnými podmienkami a dohodla si postup a spôsob posudzovania a vyhodnotenia.

2. ÚČASTNÍCI SÚŤAŽE

Do konca lehoty na predkladanie návrhov doručili vyhlasovateľovi svoje návrhy títo navrhovatelia :

1..................................

2...................................

*(vymenova*ť *s odkazom na Záznam z uzávierky)*

3. POSTUP POSUDZOVANIA NÁVRHOV

Predložené návrhy boli postupne posudzované z nasledovných hľadísk :

- dodržanie lehoty na predkladanie návrhov

- dodržanie vyhlásených podmienok v obsahu predloženého návrhu

- výber najvhodnejšieho návrhu z hľadiska výhodnosti

4. DODRŽANIE LEHOTY NA PREDKLADANIE NÁVRHOV

4.1. Komisia konštatuje, že z tohto hľadiska sú prípustné návrhy, ktoré podali :

...................................

....................................

*(vymenova*ť *sú*ť*ažiacich, ktorí dodržali vyhlásenú lehotu)*

4.2. Komisia konštatuje, že z tohto hľadiska sú neprípustné návrhy, ktoré podali :

...................................

....................................

*(vymenova*ť *sú*ť*ažiacich, ktorí nedodržali vyhlásenú lehotu)*

5. DODRŽANIE VYHLÁSENÝCH PODMIENOK V OBSAHU PREDLOŽENÉHO NÁVRHU

- vo všetkých prípadoch zodpovedajú vyhláseným súťažným podmienkam

- nezodpovedajú vyhláseným súťažným podmienkam v tom, že : ................... *(uvies*ť*, ktorý návrh*

*nezodpovedá tej ktorej podmienke)*

6. NÁVRHY ZAHRNUTÉ DO SÚŤAŽE

Na základe výsledkov vyhodnotenia podľa bodu 4. a 5. komisia konštatuje, že podľa § 284 ods. 1 a 2 Obchodného zákonníka je prípustné do súťaže zahrnúť návrhy *(alternatívy)*

- všetkých súťažiacich

- nasledovných súťažiacich *.................(vymenova*ť*)*

7. VÝBER NAJVHODNEJŠIEHO NÁVRHU Z HĽADISKA VÝHODNOSTI

Komisia vyhodnotila súťažné návrhy v rozsahu ponúkaných podmienok. Po výmene názorov sa členovia komisie k návrhu vyjadrili. Z vyjadrení vyplynul nasledovný záver *(alternatívy)*

- Komisia väčšinou hlasov o d p o r ú č a prijať súťažný návrh zmluvy účastníka

........................ *(prípadne poradie)*

- Komisia odporúča n e p r i j a ť žiaden súťažný návrh a vyhlásenú súťaž z r u š i ť.

Činnosť komisie sa skončila dňa ....o ....hod.

*(mená a podpisy* č*lenov komisie)*

**Príloha č. 5**

**V Z O R**

**oznámenia o priamom predaji**

**Obec Zubrohlava**

ponúka na predaj...................................................................(*identifikova*ť *predmet)*

za nasledovných podmienok :

1. minimálna cena stanovená na základe znaleckého posudku :.............................

2. lehota na doručenie ponúk : deň..................,................hod.

Základnú informáciu o predmete je možné získať

· *na adrese* : Obec Zubrohlava, Plátennícka 464, 029 43 Zubrohlava

Technické informácie o nehnuteľnosti poskytne pracovník obecného úradu, tel. ......,

e-mail: .........................

Prístup k nehnuteľnostiam za účelom obhliadky je možné

dohodnúť s pracovníkom obecného úradu, tel. ...

 starosta obce

**Príloha č. 6**

**ČESTNÉ VYHLÁSENIE**

Meno a priezvisko ...............................................................

narodený ...............................................................

bytom ...............................................................

\*ako štatutárny orgán spoločnosti .............................................................................

so sídlom v ................................................................................................................

IČO ............................................... DIČ ....................................................................

týmto

č e s t n e p r e h l a s u j e m,

**FO: že som\* - nie som\* blízkou osobou**

**PO: že zakladateľom, vlastníkom obchodného podielu, štatutárnym orgánom alebo členom štatutárneho orgánu, členom riadiaceho, výkonného alebo dozorného orgánu právnickej osoby, ktorej som konateľom je osoba\* – nie je osoba\***

a) starostu obce,
b) poslancov obecného zastupiteľstva,
c) štatutárneho orgánu alebo členov štatutárneho orgánu právnickej osoby zriadenej alebo

 založenej obcou,
d) prednostu obecného úradu,
e) zamestnancov obce,
f) hlavného kontrolóra obce.

V dokumente, ktorého je toto prehlásenie neoddeliteľnou prílohou, som uviedol presné, pravdivé a úplné údaje.

Som si vedomý toho, že pokiaľ by mnou uvedené informácie neboli pravdivé alebo závažným spôsobom zamlčané, budem čeliť všetkým z toho vyplývajúcim právnym následkom.

V ............................................., dňa ......................................

*vlastnoručný podpis*

*\* nehodiace sa prečiarknuť*

Zároveň dávam písomný súhlas so spracovávaním osobných údajov s cieľom výberu v súlade s ustanovením zákona č. 122/2013 Z. z. o ochrane osobných údajov v z. n. p.

 POZNÁMKA:

*Čestné prehlásenie sa pripája k dokumentácii pri prevode priamym predajom*